Imtella' Frar 17, 2021 - Aġġornata 17 Ta' Frar, 2021 8:19pm Rapport: Liam Carter Malta qed tkompli tattira produzzjonijiet ċinematografiċi internazzjonali, bl-aħħar waħda tkun DAS BOOT li għat-tielet darba rritornat Malta għall-ġbid tas-sensiela b'miljuni ta' segwaċi. Nibtet mill-film iċċelebrat ta' Wolfgang Peterson li 38 sena kien innominat għall-diversi oscars. Is-sensiela Das Boot tkompli n-narrativa ta' dan il-film u tirrakkonta l-mumenti tal-ekwipaġġ f'U-BOAT b'missjoni li teqred il-konvojs Ingliżi u Amerikani fl-Atlantiku. Għat-tielet puntata konsekuttiva, il-prodotturi reġgħu għażlu lil Malta biex isservi ta' sfond għal din il-produzzjoni li tinkludi atturi mill-ifjen, bħal Tom Wlashciha mis-sensiela famuża Game of Thrones. Iżda f'termini ekonomiċi l-produzzjoni bejn Bavaria Films u Sky Deutschland nefqet miljuni f'Malta u ħolqot mijiet ta' impjiegi f'ċirkostanzi mill-aktar straordinarji. Il-Kummissarju tal-Films, Johann Grech, spjega ma' TVM li kull darba li rritornaw f'Malta l-produtturi komplew ikabbru n-nefqa tagħhom tant li f'sena ta' pandemija laħqet is-€7 miljun. "Fejn fis-snin li għaddew nefqu €3 miljun fl-ekonomija Maltija, din id-darba nefqu €7 miljuni fl-ekonomija ta'pajjiżna. Dan ifisser jobs. 'Il fuq minn 800 crew, cast u extras qed jaħdmu f'din il-produzzjoni. U hekk il-Kummissjoni tal-Films verament qed naħdmu biex nagħmlu lil Malta a 'World Class Film Industry'," qal il-Kummissarju Grech. Biex tintlaħaq din il-mira, il-Ministru responsabbli minn din l-industrija, Clayton Bartolo, wiegħed aktar investiment, fosthom f'faċilitajiet għall-films. "Se nkunu qed inwettqu aktar investiment f'soundstages sabiex nkomplu nattiraw iżjed produzzjonijiet u fl-istess waqt għaddejna legal notice biex estendejna l-cash rebate fuq il-produzzjonijietli jsiru Malta." Fil-fatt il-produttur tas-sensiela Holger Reibiger qal li l-bini tas-soundstages se tgħin biex produzzjoni bħal tiegħu tqatta' ħafna aktar ħin f'Malta u tuża aktar talent lokali. Huwa rrakonta kif għaxar snin ilu ġie jaħdem Malta għall-ewwel darba produzzjoni u stqarr li sar progress sinifkanti. U s-sena d-dieħla se jirritornaw għar-raba' darba?